བྱེ་བྲག་ནང་ཆེན་རྒྱལ་སྲས་ཨ་ཆེན་ནས་རྗེ་ཉིད་ལ་ཞབས་བརྟན་སྨོན་ཚིག་ཕུལ་བ་དང་། སྐུ་མཆེད་མགོན་པོ་བསྟན་གྲགས་སྤྲུལ་སྐུ་ནས་འབའ་རོམ་དགེ་བསྙེན་རྩམ་ཆེན་ལྷ་སྒོའམ། བསམ་གཏན་གང་བ་བཟང་པོའི་གསོལ་བསྡུས་བརྩམས་པས་རྟེན་འབྲེལ་ལེགས་ཕྱོགས་སུ་གྱུར་པ་སོགས་མཐའ་ཡས་ཀྱང་མཚོན་ཙམ་དང་། རྒྱལ་དབང་ཀརྨ་པ་བཅུ་དྲུག་རིག་པའི་རྡོ་རྗེ། རབ་རྒྱལ་ལྕགས་འབྲུག་ལོ་མཇུག༡༩༤༡ལོར་རང་དགོན་དུ་གདན་དྲངས་ནས་ཆིབས་བསུ། སེར་སྦྲེང་། བསྙེན་བཀུར་འབུལ་ཆེན་བཏེགས་པ་སོགས་རླབས་ཆེན་ཚོགས་གཉིས་གསོག་པའི་ཐུགས་སྟོབས་ཆེན་པོས་ཟང་ཟིང་རྒྱུ་ནོར་གྱི་དངོས་པོ་སྐུ་ཡིས་ཡོངས་སུ་བཟུང་བ་མཐའ་དག་སྤོང་དག་གིས་ལེགས་འབུལ་སུས་ཀྱང་འགྲན་ཟླ་བྲལ་བར་མཛད། རྟ་རྣ་དགོན་དུ་ཞབས་སྐྱེལ་དུ་ཕེབས་ཏེ་རྟ་རྣའི་ནང་རྟེན་དམ་འབྱར་མ་རྣམས་རྒྱལ་དབང་རིན་པོ་ཆེས་ཞིབ་གཟིགས་མཛད་པའི་ཞར་བྱུང་དུ་གླིང་གི་ཕྱག་རལ་རྣམས་ཞིབ་མཇལ་མཛད།